TSTE คาดผลงานปี 65 โต รับแรงหนุนธุรกิจบรรจุภัณฑ์-แผนคุมค่าใช้จ่าย
TSTE คาดปี 65 ธุรกิจรับจ้างผลิต-จำหน่ายบรรจุภัณฑ์ หนุนธุรกิจหลักปรับตัวดีขึ้นหนุนกำไรโต จากการควบคุมต้นทุนค่าใช้จ่าย ขณะที่ปลายปีนี้เตรียมออกผลิตภัณฑ์ใหม่ 
TSTE คาดปี 65 ธุรกิจรับจ้างผลิต-จำหน่ายบรรจุภัณฑ์ หนุนธุรกิจหลักปรับตัวดีขึ้นหนุนกำไรโต จากการควบคุมต้นทุนค่าใช้จ่าย ขณะที่ปลายปีนี้เตรียมออกผลิตภัณฑ์ใหม่ 
21 ธ.ค. 2564

นายณัฐวรรธน์ อัศวธนิกกุล เลขานุการบริษัท บริษัท ไทยชูการ์ เทอร์มิเนิ้ล จำกัด (มหาชน) หรือ TSTE เปิดเผยว่า บริษัทคาดผลการดำเนินงานในปี 2565 จะเติบโตกว่าปีนี้ หลังขยายเข้าสู่ธุรกิจรับจ้างผลิตและจำหน่ายบรรจุภัณฑ์ (Packing &amp; Repacking) ซึ่งถือเป็นธุรกิจใหม่ของบริษัท โดยปัจจุบันเริ่มมีบรรจุภัณฑ์สินค้าที่ออกจำหน่ายบ้างแล้ว ได้แก่ น้ำตาลราชา, แอลกอฮอล์ K Germ, Drip coffee ตรา mellow drip เป็นต้น และในช่วงปลายปี 64 ก็เตรียมออกผลิตภัณฑ์ใหม่เพิ่มเติมอีกด้วย
โดยในปัจจุบัน บริษัทมีกำลังผลิตบรรจุภัณฑ์ราว 1.5 ล้านขวด/เดือน และ 2.9 ล้านฝา/เดือน หรือคิดเป็น 1.2 ล้านลัง/เดือน โดยในปี 2565 ธุรกิจดังกล่าวถือเป็นธุรกิจที่จะผลักดันผลการดำเนินงานให้เติบโตอย่างมีนัยสำคัญ
ขณะที่ธุรกิจเดิม ไม่ว่าจะเป็นธุรกิจท่าเรือและคลังสินค้า ธุรกิจท่าเรือคอนเทนเนอร์ ในปี 2565 คาดจะปรับตัวดีขึ้นตามทิศทางเศรษฐกิจที่ฟื้นตัวขึ้น รวมถึงธุรกิจอาหาร โดยเฉพาะธุรกิจผลิตและจำหน่ายน้ำมันพืช หลังจากเปิดประเทศและมีการผ่อนคลายมาตรการต่างๆ ในประเทศ ก็ทำให้ยอดขายน้ำมันพืชดีขึ้น แต่อย่างไรก็ตามแม้ว่าจะมีโควิด-19 หรือไม่มีโควิด-19 ธุรกิจอาหารก็ยังเติบโตได้ จากเป็นสินค้าที่มีความจำเป็น และมองว่าธุรกิจดังกล่าวก็น่าจะเป็นอีกหนึ่งธุรกิจที่เข้ามาสนับสนุนการเติบโตในปี 2565 ด้วยเช่นกัน
ทั้งนี้ในปี 2564 บริษัทยอมรับว่ารายได้น่าจะลดลงเมื่อเทียบกับปี 63 ที่อยู่ที่ 2,284.50 ล้านบาท หลัง 9 เดือนที่ผ่านมามีรายได้อยู่ที่ 1,504.28 ล้านบาท เนื่องจากโควิด-19 ส่งผลกระทบต่อธุรกิจหลัก อย่างท่าเรือและคลังสินค้า และท่าเรือคอนเทนเนอร์ แต่ยังมั่นใจว่ากำไรสุทธิปีนี้จะเติบโตดีกว่าปีก่อน หลังจาก 9 เดือนแรกทำได้แล้ว 128.20 ล้านบาท ใกล้เคียงกับปีก่อนทั้งปีที่อยู่ที่ 132.72 ล้านบาท จากการควบคุมต้นทุนค่าใช้จ่าย